
Annotatsiya. Ushbu maqolada qipchoq lahjasiga mansub o‘zbek shevalarida sut mahsulotlariga oid leksik birliklarning dialektlararo farqlanishi ko‘rsatib berilgan. Yurtimizning turli hududlarida iste’molda bo‘lgan shevalardan namunalar keltirilgan va qiyoslangan. Qipchoq dialektiga mansub shevalarda bugunda faol qo‘llanuvchi ayrim so‘zlar ajratilib, ba’zi so‘zlar “Devonu lugotit turk” asarida keltirilgan shevaga xos leksemalarga qiyoslanib, tahlilga tortilgan hamda bu to‘g‘rida fikr-mulohazalar yuritilgan. Shuningdek, dialektdagi leksik birliklar tahlilida taqqoslash, qiyosiy-tarixiy kabi bir qator lingvistik usullardan samarali foydalangan. 
Kalit so‘zlar: dialektlar, shevalar, chorvachilik, sut mahsulotlari, qipchoq shevasi, etimalogik lug‘at. 
Abstract. This article presents the dialectal differences in lexical units related to dairy products in Uzbek dialects that belong to the Kipchak dialect group. Examples from dialects used in various regions of our country are provided and compared. Some words that are actively used in the Kipchak dialects today have been identified and compared with lexemes characteristic of the language found in the work “Devonu Lugotit Turk”. They have been analyzed, and various opinions and interpretations on the matter have been presented. In addition, comparative and historical-comparative linguistic methods have been effectively used in the analysis of dialectal lexical items. 

Аннотация. В данной статье показаны диалектные различия в лексических единицах, связанных с молочными продуктами, в узбекских говорах, относящихся к кипчакскому диалекту. Приведены и сопоставлены примеры из говоров, употребляемых в различных регионах нашей страны. Некоторые слова, активно используемые в говорах кипчакского диалекта сегодня, выделены и сопоставлены с лексемами, характерными для языка, представленного в произведении «Девону луғотит турк». Проведен их анализ, высказаны мнения и суждения по этому поводу. Кроме того, при анализе лексических единиц диалекта эффективно использованы такие лингвистические методы, как сравнение и историко-сравнительный анализ. 
Ключевые слова: диалекты, говоры, животноводство, молочные продукты, кипчакский говор, этимологический словарь. 

Ona tilimizning sofligini saqlash, dunyo miqyosida rivojlantirish uchun muhtaram Prezidentimiz Sh. M. Mirziyoyev tomonidan chiqarilgan qarorlarning ahamiyati kattadir. Har bir xalqning o‘zligini namoyon etuvchi milliy va umuminsoniy qadriyatlari bo‘ladi. Ma’lumki, mutaxassislar tomonidan e’tirof etilgan jonli xalq tili - bu sheva. Shevada shu xalqning hayoti va madaniyati to‘liq o‘z aksini topadi. Shevadagi jozibadorlik va ta’sirchanlikni ba’zan adabiy tilda yetkazib berish qiyin. 
Bilamizki, til egasi nutq uchun qulay birlik izlaydi, fikrini oson, ta’sirchan va tushunarli yetkazish so‘zlovchining asosiy maqsadi hisoblanadi. Shu bois adabiy tildagi birliklar shevalarda turli o‘zgarishlarga (fonetik, leksik, grammatik o‘zgarishlar)uchrashi mumkin. Tilning sofligini saqlash borasida yurtimizda ko‘plab ishlar amalga oshirilmoqda. O‘zbekiston Respublikasi Prezidentining 2019-yil 21- dekabrdagi “O‘zbek tilining davlat tili sifatida nufuzi va mavqeyini tubdan oshirish chora-tadbirlari to‘g‘risida”gi PF-5850-sonli Farmoni ijrosini ta’minlash maqsadida 2020-2030-yillarda o‘zbek tilini rivojlantirish hamda til siyosatini takomillashtirish konsepsiyasi qabul qilindi. Bu esa tilshunos, shevashunos olimlar va tadqiqotchilardan bajariladigan ilmiy tadqiqot ishlarida til sofligini ta’minlash borasidagi ishlarga alohida ahamiyat qaratishi zarurligini ko‘rsatadi. 
O‘zbek xalqining etnosi ko‘p jihatdan chorvachilik an’analariga bog‘liq tarzda rivojlangan. Bugungi kunda xalqimizning aksariyat qismini tashkil qiluvchi qipchoq shevasiga mansub aholining turmush tarzi ham qadimdan mazkur sohaga chambarchas bog‘langan. Umuman olganda respublikamizning barcha hududlarida chorvachilikka oid leksik birliklar uchraydi. Bu mavzuni tadqiq etar ekanmiz, “Devoni lug‘atit at-turk” asarida Mahmud Qoshg‘ariy qayd qilgan so‘zlarning turli xil shakllaridan tortib, zamonaviy atamalargacha bo‘lgan xilma-xil birliklarga duch kelamiz. Bu esa millatimizning bir xalq sifatidagi lisoniy-tadrijiy taraqqiyotini yana bir aspektdan tahlil qilishimizga imkon beradi. 
X. Doniyorovning “Qipchoq dialektlarining leksikasi” kitobida “Sharqiy gruppa qipchoq shevalarining ayrim sohalar bo‘yicha leksikasi adabiy tilimiz va shahar shevalari leksikasidan birmuncha farq qiladi. Sharqiy gruppa shevalarining o‘ziga xos soha leksikalariga misol qilib, birinchi navbatda chorvachilik leksikasini ko‘rsatish mumkin” [Doniyorov X., 1979: 81] deb ma’lumot beradi. B. Jo‘rayev ham “Yuqori Qashqadaryo o‘zbek shevalari” asarida sheva leksikasini alohida guruhlarga ajratib tahlil qilgan[Jo‘rayev B., 1979: 29]. 
Yuqorida sanab o‘tilgan deyarli barcha tadqiqot ishlarida ma’lum shevalardagi leksik birliklar turli mavzuviy guruhlarga ajratib tahlil qilinganligini ko‘rish mumkin. Bundan tashqari bir qator ilmiy maqolalarda ham shevaga oid so‘zlar turli mabzuiy grurhlarga ajratilganiga guvoh bo‘lamiz. Masalan, S. Turdaliyeva, A. Abdurahmonovlarning “O‘zbek shevalari lug‘atlarining qiyosiy tavsifi”maqolasida kasb-hunarga oid birliklar, uy-ro‘zg‘or buyumlari, ranglar, hayvonlar, o‘simliklar, cholg‘u asboblari, kasallik turlari, harakat-holat fe’llari, kurash sport turi bilan bog‘liq, milliy o‘yinlar, to‘y marosimlari kabi guruhlarga; I. Islomovning “Shaxrixon shevasining kasb-hunar leksikasi”, T. Enazarovning “Xo‘jahayron qishlog‘i shevasiga oid dialektal so‘zlar”maqolasida shevaga oid leksemalarni turli guruhlarga ajratadi[Enazarov T., 2021: 108-117]. Qipchoq shevalarining adabiy til lug‘atini, xususan, uning chorvachilik atamalari tizimini rivojlantirishda, adabiy tilning uslubiy imkoniyatlarini boyitishda katta hissasi bor. Masalan, qirqim, o‘tov, to‘l, sarimoy, chakki, chalop, uloq, sovliq va boshqa shu kabi umumiy va chorvachilik atamalari, quyruq, bovur, patir, tovoq, kulchatoy, lochira singari pazandachilik atamalari adabiy tilga qipchoq shevalaridan kirib kelganligi haqida ma’lumot beriladi[Saidov Y., 2021: 39]. 
Milliy tilimizda chorvachilikka oid leksik birliklarning bir tarmog‘ini tashkil etuvchi sut mahsulotlariga oid so‘zlar yuzasidan shevalararo farqlanish mavjud. Sheva egalari qo‘llaydigan shunday so‘zlar borki, aynan shu shakldagi leksik birliklar boshqa dialektlarda o‘zgacha mazmunni ifodalaydi. Binobarin, quyida sut mahsulotlari nomlanishining shevalararo farqlanishlarini tahlilga tortdik. Avvalo, ularni shartli ravishda nomlab olishimiz kerak bo‘ladi. Demak,
1-mahsulot – sigirdan dastlab sog‘ib olinadigan suyuqlik;
2-mahsulot – maxsus yo‘l bilan tayyorlanadigan mahsulot;
3-mahsulot – tarkibidan yog‘ ajratib olinadigan mahsulot. 

T/r
Hudud nomi
1-mahsulotning nomalnishi
2-mahsulotning nomalnishi
3-mahsulotning nomalnishi

1. 
Toshkent
Sut
Qatiq
Suzma

2. 
Andijon
Sut
Qatiq
Suzma

3. 
Namangan
Sut
Qatiq
Suzma

4. 
Xorazm
Sut
Qatiq
Chakida

5. 
Samarqand
Sut
Qatiq
Ayron

6. 
Qashqadaryo
Sut
Qatiq
Chakki

7. 
Surxondaryo
Sut
Chuchchi qatiq
Chakki

8. 
Buxoro
Sut
Jirg‘ot, qatiq
Chakka


Yuqoridagi jadvalda respublikamizning turli xil hududlaridagi sut mahsulotlarining nomlanishi bilan bog‘liq tafovutlarga namunalar keltirdik. Shuni ta’kidlash kerakki, bir-biriga yaqin hududlarda yashovchi aholimiz shevalarida ham farqlanishlar mavjud. Masalan, Surxondaryo viloyatida joylashgan Boysun va Sho‘rchi tumani shevasi nazariy jihatdan bitta – qipchoq shevasiga mansub deb qaralsa ham, boysunliklar va sho‘rchiliklar shevasida fonetik va leksik birliklar nuqtayi nazaridan katta farqlarga duch kelamiz. Boysun tumani shevasida ham fonetik uyg‘unlashuv, ham so‘zlarning o‘zlashishi natijasida fors-tojik tilining keng ko‘lamli ta’siri sezilib turadi. 
Sh. Rahmatullayevning “O‘zbek tilinig etimalogik lug‘ati” birinchi jildida ba’zi bir sut mahsulotlarining ta’rifini quyidagicha keltiradi:
SUT – “yelin bezlaridan aralib chiqadigan oq suyuqlik”. Sutdan og‘zi kuygаn qatiqni puflab ichadi (Maqol). Qadimgi turkiy tilda ham shunday ma’noni anglatgan bu ot aslida süt tarzida talaffuz qilingan (PDP, 423; Devon, III, 132; DS, 518); o‘zbek tilida ü unlisining yumshoqlik belgisi yo‘qolgan: süt > sut [Rahmatullayev Sh., 2000: 310]. 
AYRON – “qatiqqa suv aralashtirib tayyorlanadigan ichimlik”. Muzdek ayron ichdim. Bu ot qadimgi turkiy tilda ayir- fe’lidan -(a)n qo‘shimchasi bilan yasalgan (ESTYA, I, 111; Devon, I, 142); qo‘shimcha qo‘shilganidan keyin ikkinchi bo‘g‘indagi tor unli talaffuz qilinmay qolgan, o‘zbek tilida so‘z boshidagi ayı- qismi a unlisiga, ikkinchi bo‘g‘indagi ı unlisi a unlisiga almashgan: ayır- + an → ayıran > ayran. Bu so‘z aslda sutdan yog‘ ajratib olinganidan keyin qoladigan suyuqlik ma’nosini bildirgan. 
SUZMA – “qatiqni xaltaga solib, suvi chiqarilgandan keyin hosil bo‘ladigan mahsulot”. “… (qushlarga) tushlik nonushtasi uchun suzma bermoqchi edim…” (G‘afur G‘ulom). Qadimgi turkiy tilda ham shunday ma’noni anglatgan bu ot “suyuq narsani suzgichdan o‘tkazib, kerakli qismini ajratib ol” ma’nosini anglatuvchi süz fe’lidan (DS, 519) -ma qo‘shimchasi bilan yasalgan (Devon, I, 407); o‘zbek tilida ü unlisining yumshoqlik belgisi yo‘qolgan: süz- + ma → süzmä > suzma. 
QATIQ – “qaynatilgan iliq sutga qatiqdan tomizgi solib tayyorlanadigan mahsulot”. Sutdan og‘zi kuygan qatiqni dam puflab ichadi (Maqol). Bu ot qadimgi turkiy tilda “aralashtir-“, “qo‘sh” ma’nosini anglatuvchi qat fe’lidan (DS, 432: kat- II) -(ı)q qo‘shimchasi bilan yasalgan (Devon, I, 382); keyinchalik o‘zbek tilida a unlisi a unlisiga almashgan, i unlisining qattiqlik belgisi yo‘qolgan: qat + iq → qatiq > qatiq. Qadimgi turkiy tilda qatiq so‘zi “ovqatga qo‘shib iste’mol qilinadigan masalliq” ma’nosini anglatgan (Devon, I, 382), hozirgi ma’nosi esa ma’no torayishi va xoslanish hodisasi natijasida yuzaga kelgan. 
Agar Sh. Rahmatullayev keltirgan ma’lumotlarga asoslansak, birinchi mahsulotni sut, ikkinchi mahsulotni qatiq, uchinchi mahsulotni suzma degan to‘xtamga kelamiz. Ammo, ba’zi bir joylarda qo‘llanishi jihatidan baribir ham yuqoridagi manba bilan to‘liq mos kelmaydi. Bunday tafovutlar hatto bitta hududning o‘zida uchraydi. Masalan, Buxoro, Samarqand, Surxondaryo kabi viloyatlarda tojik tilining ta’sir darajasi nuqtayi nazaridan farqlanadi. 
Turkman tilida “chal” degan so‘z uchraydi. U o‘zbek tilidagi “ayron” bilan mos keladi. Ammo qipchoq shevasida “chalob” degan leksik birlik ham uchrydiki, uni uchinchi mahsulotdan suv qo‘shgan holatda tayyorlaydilar. Lekin ba’zi bir sheva egalari chalobni ayron so‘zining dialektal varianti sifatida qabul qiladilar. 
Bugungi kunda sut mahsulotlari deganda, “tvarog”, “smetana” kabi leksik birliklar ham sheva vakillari tomondan keng qo‘llanmoqda. Sigir tuqqandan keyin sog‘iladigan birinchi sut, “og‘iz suti”, ba’zi dialektlarda “uvuz suti” tarzida yuritiladi. Umuman olib qaraganda, bitta leksik birlik har xil dialektda turlicha ma’nolarni ifodalaydigan vaziyatlar uchraydi. Bu o‘rinda, har bir so‘zning etimologik tarixini bilish katta ahamiyatga ega. 
Xulosa o‘rnida shuni ta’kidlash joizki, shevaga xos so‘zlarni viloyat va tumanlararo qiyoslaganda, ular leksik jihatdan ham o‘ziga xos bo‘lib, shakliy tuzilishidan rang-barangdir. Shevadagi leksemalarning ayrimlari bir xil ma’noda ishlatilsa, ayrimlari ma’no kengayishi yoki torayishiga uchragan holda hozirgi kungacha yetib kelganligi ma’lum bo‘ldi. Tilimiz boyligi sanalgan sheva va lahjalarimizdagi so‘zlarni yozib olib, bu orqali adabiy tilimizni yanada to‘ldirib, boyitib borish dialektologiya fani oldida turgan dolzarb masalardan biridir. 

